Oxirgi o‘rinda — Ozodbek Nazarbekov: 2016-yilning eng qimmat konsert dasturlari

Toshkentdagi “Istiqlol” san’at saroyi 2016-yilda ham ko‘plab konsert dasturlariga mezbonlik qildi. Jurnalist Feruz Muhammad san’at saroyidagi chiptalarning kassa narxlari asosida yilning eng qimmat konsertlari reytingini tuzdi.

Kelasi yili konsert bermasligini e’lon qilgan O‘zbekiston xalq artistining 2016-yilgi dasturi 10—20-aprel kunlari, “Mehring sabab” nomi bilan bo‘lib o‘tdi. Konsertning kassadagi eng arzon chiptasi 15 ming so‘mdan, eng qimmati esa 140 ming so‘mdan sotildi.

Xonanda Botir Qodirovning 1—6-noyabr kunlari bo‘lib o‘tgan konserti chiptalari quyidagicha narxlarda sotildi: eng arzon chipta — 10 ming so‘m, eng qimmati — 150 ming so‘m.

23—27-fevral kunlari bo‘lib o‘tgan Rayhonning yakkaxon konserti chiptalari 30 ming so‘mdan boshlanib, 180 ming so‘mgacha bo‘lgan narxda sotildi.
Bosh rollarini mashhur aktyorlar va estrada xonandalari ijro etgan va 24-sentabr kuni qo‘yilgan “Mening Toshkentim” myuzikli chiptalari 8 ming — 180 ming so‘m oralig‘ida sotuvga chiqarildi.

Xonanda Lolaning 21—23-noyabr kunlari bo‘lib o‘tgan va sahnada 2016-yilning jahon bo‘yicha eng yaxshi bokschisi Hasanboy Do‘stmatov ham chiqish qilgan konsertiga eng arzon chiptalar 25 ming so‘mdan, qimmati esa 180 ming so‘mgacha narxda sotildi.

Xonanda Shahzodaning 1—7-may kunlari bo‘lib o‘tgan konsert dasturi uchun eng arzon chipta narxi 15 ming so‘m, eng qimmati esa 200 ming so‘m bo‘ldi.

Jahongir Otajonovning 28—29-oktabr kunlari tashkil etilgan jonli ijrodagi konsertining eng arzon chiptasi — 10 ming so‘m, eng qimmati esa 200 ming so‘mdan sotildi.
Rossiyalik xonandalar ishtirokidagi konsertlar “Istiqlol”da 2016-yilda tashkil etilgan tomosha tadbirlari orasida chiptasi eng qimmatlari bo‘ldi.

Valeriy Meladze faqat bir kun — 1-oktabrda jonli ijroda konsert dasturini taqdim etdi. Dasturning eng arzon chiptasi 100 ming, eng qimmati esa 1,2 million so‘mdan sotildi.

12-dekabr kuni rossiyalik boshqa xonanda — Irina Allegrova konsert berdi. Uning konsertida ham eng arzon chipta 100 ming, eng qimmati esa 1,2 million so‘mdan sotuvga chiqarildi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.